ট্রাম্প শপথ নেওয়ার আগেই আমেরিকায় নিষিদ্ধ ‘টিকটক’!

ওয়েব ডেস্ক: ২০২০ সালের ২৯ জুন চীনা অ্যাপ ‘টিকটক’ নিষদ্ধ (Tiktok Banned) হয় ভারতে। প্রধানমন্ত্রী নরেন্দ্র মোদি ‘টিকটক’ সহ একাধিক চীনা অ্যাপকে (Chinese App) দেশে নিষিদ্ধ ঘোষণা করেন। আর এবার ‘টিকটক’ ব্যান করল আমেরিকা (USA)। জানা গিয়েছে, রবিবার সকাল থেকেই মার্কিন যুক্তরাষ্ট্রে এই চীনা অ্যাপ কাজ করছে না বলেই জানা গিয়েছে। সেই নিয়ে দেশজুড়ে চাঞ্চল্য ছড়িয়ে পড়েছে। কারণ, আমেরিকায় টিকটক ব্যবহারকারীর সংখ্যাটা নেহাত কম নয়। পরিসংখ্যান বলছে, সেদেশে ১৭ কোটি মানুষ টিকটক ব্যবহার করেন।

আসলে রবিবার সকাল থেকেই ব্যবহারকারীদের মোবাইলে টিকটক অ্যাপটি কাজ করছিল না। পাশাপাশি, গুগল প্লে স্টোর (Google Play Store) এবং অ্যাপল স্টোর (Apple Store) থেকেও সরিয়ে নেওয়া হয়েছে এই চীনা অ্যাপ। এই নিয়ে মার্কিন নাগরিকদের মধ্যে বিভ্রান্তি ছড়িয়ে পড়লে জানা যায় যে, সেদেশে টিকটক নিষিদ্ধ আইন বলবৎ করা হয়েছে।

আরও পড়ুন: স্কি লিফটের তার ছিঁড়ে দুর্ঘটনা! গুরুতর আহত ৩০

রবিবার বেলার দিকে মার্কিন যুক্তরাষ্ট্রের টিকটক ব্যবহারকারীদের মোবাইলে এই বিষয়ক একটি মেসেজও পাঠানো হয়েছে অ্যাপ কর্তৃপক্ষের পক্ষ থেকে। সেই মেসেজে লেখা রয়েছে, “দুর্ভাগ্যবশত আমেরিকায় টিকটক নিষিদ্ধ করার আইন প্রণয়ন হয়েছে। যার অর্থ আপনি এখন থেকে আর টিকটক ব্যবহার করতে পারবেন না।” যদিও ট্রাম্প মার্কিন প্রেসিডেন্ট হিসেবে শপথ নেওয়ার পর এই আইনকে কিছুটা শিথিল করতে পারে বলে মনে করছেন ইউজাররা। ৯০ দিনের জন্য মেয়াদ বাড়ানো হতে পারে বলেও একটি গুঞ্জন সামনে এসেছে।

প্রসঙ্গত, গত বছরই দেশে চীনা অ্যাপ ‘টিকটক’ নিষিদ্ধ করার আইন পাশ হয়েছে আমেরিকায়। এর আগে, ২০২২ সালের ডিসেম্বরে মার্কিন যুক্তরাষ্ট্রের সরকারি কর্মচারীদের টিকটক ব্যবহারের উপর নিষেধাজ্ঞা জারি করা হয়। তারপর থেকেই দেশজুড়ে এই অ্যাপটিকে সম্পূর্ণভাবে নিষিদ্ধ করার একটা জল্পনা চলছিল। এবার সেই জল্পনাতেই সিলমোহর দিল মার্কিন প্রশাসন।